กรมอุตุฯ เตือน 29 ต.ค – 1 พ.ย. ไทยตอนบนอากาศแปรปรวน-ภาคใต้ฝนตกหนัก
กรมอุตุฯ เตือน 29 ต.ค – 1 พ.ย. ไทยตอนบนอากาศแปรปรวน-ภาคใต้ฝนตกหนัก
กรมอุตุฯ เตือน 29 ต.ค – 1 พ.ย. ไทยตอนบนอากาศแปรปรวน-ภาคใต้ฝนตกหนัก
28 ต.ค. 2562

กรมอุตุนิยมวิทยา ประกาศเรื่อง”อากาศแปรปรวนบริเวณประเทศไทยตอนบน และฝนตกหนักบริเวณภาคใต้” คาดว่าจะมีผลกระทบตั้งแต่วันที่ 29 ต.ค. – 1 พ.ย.2562 ระบุว่า ในช่วงวันที่ 29 ต.ค. – 1 พ.ย. 62 บริเวณความกดอากาศสูงกำลังค่อนข้างแรงอีกระลอกจากประเทศจีนจะแผ่เสริมลงมาปกคลุมประเทศไทยตอนบน ทำให้บริเวณดังกล่าวมีฝนฟ้าคะนองและลมกระโชกแรงบางพื้นที่ในระยะแรก ต่อจากนั้นอุณหภูมิลดลงกับมีลมแรง ทำให้ภาคเหนือและภาคตะวันออกเฉียงเหนือมีอากาศหนาวเย็นในตอนเช้า มีอุณหภูมิจะลดลง 2-4 องศาเซลเซียส
ส่วนภาคกลาง ภาคตะวันออก รวมทั้งกรุงเทพมหานครและปริมณฑล อากาศเย็น อุณหภูมิจะลดลง 1-3 องศาเซลเซียส ขอให้ประชาชนบริเวณภาคเหนือและภาคตะวันออกเฉียงเหนือโดยเฉพาะบริเวณยอดดอยและยอดภู ดูแลสุขภาพเนื่องจากอากาศที่หนาวเย็นลงไว้ด้วย
สำหรับมรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรง ทำให้ภาคใต้มีฝนเพิ่มขึ้น และมีฝนตกหนักบางแห่ง ส่วนคลื่นลมบริเวณอ่าวไทยจะมีกำลังแรงขึ้น โดยตั้งแต่จังหวัดสุราษฎร์ธานีขึ้นมามีคลื่นสูง 1-2 เมตร และตั้งแต่จังหวัดนครศรีธรรมราชลงไปมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ขอให้ชาวเรือบริเวณอ่าวไทยเดินเรือด้วยความระมัดระวัง และควรหลีกเลี่ยงการเดินเรือบริเวณที่มีฝนฟ้าคะนอง
อนึ่ง หย่อมความกดอากาศต่ำกำลังแรงปกคลุมบริเวณชายฝั่งด้านตะวันตกตอนล่างของประเทศฟิลิปปินส์ คาดว่าจะทวีกำลังแรงขึ้นเป็นพายุดีเปรสชัน และจะเคลื่อนลงทะเลจีนใต้ในช่วงวันที่ 28-29 ต.ค. 62 ซึ่งยังไม่มีผลกระทบต่อประเทศไทยในระยะนี้